b'\n_START_ARTICLE_\nMedplju\xc4\x8dje\n_START_SECTION_\nAnatomija\n_START_PARAGRAPH_\nMedplju\xc4\x8dje omejujeta leva in desna poprsni\xc4\x8dna votlina. Anteroposteriorno (od spredaj navzad) sega od prsnice do prsne hrbtenice, v kraniokavdalni smeri (od glave navzdol) pa od zgornje prsne odprtine v ravnini prvega rebra navzdol do trebu\xc5\xa1ne prepone. V medplju\xc4\x8dju so organi, ki jih s skupnim imenom imenujemo medplju\xc4\x8dni (mediastinalni) organi. V medplju\xc4\x8dju so srce z osr\xc4\x8dnikom in velikimi \xc5\xbeilami, sapnik, po\xc5\xbeiralnik, \xc5\xbeile in \xc5\xbeivci, ki se nadaljujejo iz vratu ali trebu\xc5\xa1ne votline, \xc5\xa1\xc4\x8ditnica, pri\xc5\xbeeljc, medplju\xc4\x8dne bezgavke in gangliji.\n_START_SECTION_\nBolezni\n_START_PARAGRAPH_\nVe\xc4\x8dino bolezenskih sprememb medplju\xc4\x8dja predstavljajo pove\xc4\x8dane bezgavke, medplju\xc4\x8dni tumorji ali spremenjene velike \xc5\xbeile. Najpogostej\xc5\xa1a sprememba so pove\xc4\x8dane bezgavke, ki so najpogosteje zasevki plju\xc4\x8dnega in drugih rakov, redkeje pa posledica granulomatoznih obolenj, akutnih in kroni\xc4\x8dnih vnetij ter limfoproliferativnih obolenj (limfomi, levkemije). Med ostale pomembne bolezenske spremembe medplju\xc4\x8dja so \xc5\xa1e pnevmomediastinum (prosti zrak v mediastinumu) in pomik medplju\xc4\x8dja.'